HANA วิ่งแรง 6% โบรกชูเป้า 50 บ. อัพกำไรปี 65-66 กว่า 22%
HANA-KCE จับมือวิ่งคึก! โบรกมองบวก HANA เล็งอัพกำไรปี 65-66 ขึ้น ในอัตรา 17%-22% พร้อมเคาะราคาเป้าหมาย 50 บาท
HANA-KCE จับมือวิ่งคึก! โบรกมองบวก HANA เล็งอัพกำไรปี 65-66 ขึ้น ในอัตรา 17%-22% พร้อมเคาะราคาเป้าหมาย 50 บาท
18 พ.ย. 2565

ผู้สื่อข่าวรายงานว่า วันนี้ (18 พ.ย.65) ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 10:28 น. อยู่ที่ระดับ 47.50 บาท บวก 2.75 บาท หรือ 6.15% สูงสุดที่ระดับ 47.75 บาท ต่ำสุดที่ระดับ 45.75 บาท ด้วยมูลค่าการซื้อขาย 474.09 ล้านบาท
ด้านราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ระดับ 48.75 บาท บวก 1 บาท หรือ 2.09% สูงสุดที่ระดับ 49.25 บาท ต่ำสุดที่ระดับ 48.25 บาท ด้วยมูลค่าการซื้อขาย 309.45 ล้านบาท
โดย บล.โนมูระ พัฒนะสิน ระบุในบทวิเคราะห์ มองว่าราคาหุ้น HANA ยังมีอัพไซด์ โดยกำไรไตรมาส 3/65 ดีกว่าที่ฝ่ายวิจัยและตลาดคาดไว้ก่อนหน้า สามารถทำยอดขายสูงสุดเป็นสถิติใหม่ที่ 207 ล้านดอลลาร์สหรัฐ เนื่องจากมีพัฒนาการดีขึ้นในทุกหน่วยธุรกิจ แต่กำไรสุทธิไตรมาส 3/65 ลดลง 26% จากปีก่อน เนื่องจากเกิดขาดทุนอัตราแลกเปลี่ยนที่สูงขึ้น แต่หากไม่นับรายการนี้กำไรหลักถือว่าฟื้นตัวดีขึ้น ปรับประมาณการปีนี้และปีหน้าดีขึ้นในอัตรา 17%-22% ตามลำดับให้ราคาพื้นฐาน 50 บาท (P/E 18 เท่า)
ด้านบริษัทหลักทรัพย์แห่งหนึ่งระบุว่า ราคาหุ้นกลุ่มอิเล็กทรอนิกส์ปรับตัวขึ้น ตอบรับ Sentiment เชิงบวกจากตลาดหุ้น Nasdaq วานนี้เริ่มเห็นแรงซื้อกลับ ทำให้ดัชนีลดช่วงลบลงหลังจากร่วงไปในช่วงต้นของการซื้อขายตอบรับประเด็นที่ประธานธนาคารกลางสหรัฐฯ (เฟด) สาขาเซนต์หลุยส์ ออกมาให้มุมมองว่าดอกเบี้ยสหรัฐฯน่าจะขึ้นไปได้ถึงระดับ 5-7%
ขณะที่ HANA มีปัจจัยเฉพาะตัวด้วย เนื่องจากบ่ายวันนี้จะมีการประชุมนักวิเคราะห์หลักทรัพย์ ทำให้นักลงทุนมีการเก็งกำไรกันเข้ามาด้วย ยังคงแนะนำ “ซื้อ” HANA ให้ราคาเหมาะสม ณ สิ้นปี 66 ที่ 46 บาท
นอกจากนี้ สถานการณ์ เงินบาท วันนี้ปรับตัวอ่อนค่าสอดคล้องกับทิศทางของสกุลเงินในภูมิภาค เนื่องจากเมื่อคืนนี้ดอลลาร์แข็งค่าเมื่อเทียบกับทุกสกุลเงิน หลังธนาคารกลางสหรัฐฯ (เฟด) สาขาเซนต์หลุยส์ ออกมาให้มุมมองว่า ดอกเบี้ยสหรัฐฯ น่าจะขึ้นไปได้ถึงระดับ 5-7% ซึ่งถือว่าค่อนข้างมาก ขณะเดียวกัน ตัวเลขขอรับสวัสดิการว่างงานประจำสัปดาห์ของสหรัฐฯ ออกมาต่ำ หรือว่าดีกว่าที่ตลาดคาดการณ์ แสดงถึงตลาดแรงงานที่ยังคงแข็งแกร่ง หนุนดอลลาร์แข็งค่า
ด้านนักบริหารเงินประเมินกรอบการเคลื่อนไหวของเงินบาทในวันนี้ไว้ที่ 35.70 – 36.10 บาท/ดอลลาร์ ในช่วงนี้ต้องติดตามกระแสเงินทุนเคลื่อนย้าย โดยเมื่อวานนี้นักลงทุนต่างชาติขายพันธบัตรไทยสุทธิประมาณ 10,000 ล้านบาท